Medlemmer af foreningen Ung Republik blev skubbet og slået af vrede kongetro på Amalienborg Slotsplads. Se episoden herunder

Mange tusinde danskere var mødt op på Amalienborg Slotsplads for at fejre kronprins Frederik på hans 50 års fødselsdag med flag og papkroner.

Men fire unge mænd havde valgt en noget anden løsning - og dét faldt ikke i god jord.

Stort billedgalleri: Frederiks største op- og nedture

De fire er fra foreningen Ung Republik, der kæmper mod monarkiet, havde medbragt to papskilte - det ene med ordene 'Afskaf Kongehuset. Ung Republik'. På det andet stod der 'Frede for president'.

Det budskab var de mange fremmødte royalister bestemt ikke begejstrede for, fortæller landsnæstformanden for Ung Republik, Magnus Sæbye, til Ekstra Bladet.

Du kan se hele den dramatiske video over artiklen. Du kan se en anden vinkel fra episoden herunder (video: Martin Storgaard Olesen):

Ifølge ham stod den lille gruppe stille og roligt med deres skilte, da de blev chikaneret af de mange andre fremmødte.

- Hop i havet, lød det blandt andet fra en vred kvinde.

'Afskaf kongehuset' og 'Frederik 4 prez' stod der på de to skilte, som forbipasserende rev i stykker. Foto: Privatvideo

Følte mig utryg

- Vi hverken råbte eller noget, men stod bare og sang fødselsdagssang. Der kom selvfølgelig nogle kommentarer, og det havde vi også forventet, men pludselig udviklede det sig, forklarer han.

- De kom med tilråb, rev vores bannere i stykker og begyndte at slå os med de pinde, vi havde brugt til vores skilte, tilføjer han.

Stifter af foreningen, Claes Theilgaard, støtter han forklaring.

- De begyndte at hive i os, tog vores skilte og slog os med pindene, fortæller han.

Ekstra Bladet har udover foreningens egen video også set anden dokumentation fra slotspladsen, der understøtter republikanernes beskrivelse.

Til sidst måtte de fire mænd forlade pladsen.

- Jeg følte mig bestemt utryg. Det var ikke en rar oplevelse. Til sidst sagde jeg til Claes: 'Vi bliver nødt til at gå for om lidt kommer der en knytnæve gennem luften', forklarer Magnus Sæbye og tilføjer, at gruppen føler, at deres ytringsfrihed er blevet krænket.

Claes Theilgaard fik taget sit skilt af vrede royalister. Foto: Privatvideo

- Kan du forstå, at nogen vil mene, at I selv er ude om det ved at dukke op til Frederiks fødselsdag med store skilte?

- Jeg kan sådan set godt forstå, at de føler sig provokeret, men vi lever jo i et land med ytringsfrihed. Kongehuset er jo et omdiskuteret emne! Royalisterne må mene, hvad de vil, men vi skal alle sammen have lov til at komme til orde og ikke mødes med vold, slår han fast.

Magnus Sæbye understreger, at han og vennerne ikke ønskede en konfrontation:

- Vi ved godt, at vi har en holdning, der ikke er i overensstemmelse med det, som flertallet af den danske befolkning mener, men vores holdning er lige så legitim som deres, understreger han.

De fire medlemmer af Ung Republik har endnu ikke besluttet, om de vil melde sagen til politiet.

Frede hyldet på Amalienborg i kongevejr

Frederik vinker med familien på Amalienborg Slotsplads. Foto: Philip Davali

Ekstra Bladet har været i kontakt med Københavns Politi, der ikke har hørt noget om episoden.

- Det er ikke noget, som vi har været opmærksomme på, og det er ikke noget, som har tilgået os, forklarer vicepolitiinspektør Allan Wadsworth-Hansen.

- Men var I opmærksomme på, at der var anti-royalister til stede, og at det kunne udvikle sig?

- Jeg ønsker ikke at oplyse, hvilket sikkerhedsbillede, vi har haft i forbindelse med fødselsdagen, lyder det.